May Britt Vihovde (Venstre), 2002-12-03:
Regjeringa har med dette budsjettforslaget vist at det er mogeleg å kombinera viktige velferdssatsingar med lågare skattar og avgifter. I tillegg til å styrkja innsatsen for å hjelpa fattige både ute og heime, for rusomsorg, kollektivtrafikk, miljøvennleg energiforsking, utdanning og frivillige organisasjonar blir skattar og avgifter for privatpersonar og næringsliv reduserte med 10,8 milliardar kr. I tillegg kjem dei lettane som følgjer av budsjettforliket med Framstegspartiet. Det er viktig for Venstre at Regjeringa med denne heilskapen sikrar at budsjettet har fått både ein god miljøprofil, ein god sosial profil og betre vilkår for næringslivet. Vesentlege skatte- og avgiftslettar kjem både privatpersonar og næringslivet til gode. Eg vil i innlegget mitt peika på nokre av desse endringane. I ein situasjon med sterk kronekurs og høgare rente enn i dei landa næringslivet vårt konkurrerer med, ser vi ei utvikling der det kan bli lagt ned fleire arbeidsplassar enn det blir skapt nye. Nyskaping krev eit kreativt samspel mellom utdanningsinstitusjonar, forskingsmiljø, verksemder og investorar. Moderne industrireising er å byggja slike gode innovasjons- og kunnskapsmiljø som kan vera avgjerande for at verksemder blir i Noreg, og for at fleire lokaliserer seg her. Venstre vil derfor målmedvete byggja ut ordningar som set kunnskap og kompetanse i omløp. Å utvida skattefrådragsordninga for forsking i næringslivet til å gjelda alle bedrifter er eit viktig steg for å stimulera små og mellomstore bedrifter til å satsa på utvikling og nye og framtidsretta arbeidsplassar. Venstre har i mange år kjempa for å få fjerna investeringsavgifta. I budsjettforhandlingane med regjeringa Stoltenberg lukkast vi endeleg. Det blei hevda at prisen var 1 milliard kr pr. stortingsrepresentant frå Venstre. Ved gjennomføringa no kan ein vel kanskje seia at prisen har auka til 3 milliardar pr. stortingsrepresentant. For mange bedrifter vil fjerning av denne avgifta medføra auka innsats i bruken av ny og framtidsretta teknologi. Det vil også medføra redusert arbeidsinnsats i eit enormt skjemavelde – med andre ord også eit viktig skritt i å gjera Noreg enklare. I budsjettavtalen med Framstegspartiet blir også avskrivingssatsane for maskinar auka frå 15 til 20 pst. For vår konkurranseutsette industri er dette eit vesentleg bidrag til å kunna skifta ut maskinar og utstyr som vil gjera at vi kan ta i bruk ny teknologi og gjera han meir konkurransedyktig. Anslagsvis 1 million skattytarar med låge inntekter får redusert marginal- og gjennomsnittsskatten ved at satsen i minstefrådraget blir auka. Eit aktivt organisasjonsliv og stor innsats av frivillige er ein føresetnad for eit levande demokrati og lokalmiljø med sterke sosiale nettverk. Venstre ønskjer offentlege støtteordningar som støttar opp under organisasjonane sin fridom, slik at dei får vera uavhengige. Ingen får så mykje aktivitet ut av kvar krone som det frivillige Noreg, der det meste av arbeidet er frivillig og uløna. Skal vi ha eit rikt organisasjonsliv, er det viktig at organisasjonane sikrar seg inntekter. Både einskildpersonar og bedrifter er i så måte viktige bidragsytarar. Å auka frådraget for gåver til frivillige organisasjonar til 6 000 kr vil bidra til at frivillige lag og organisasjonar vil kunna få tilført vesentlege inntekter. Det kan vera freistande å peika på fleire av dei forslaga frå Arbeidarpartiet som etter Venstre sitt syn vil medføra store ulemper for vår konkurranseutsette industri, og dessutan ikkje gje den nyskapinga som trengst for å gje oss arbeidsplassar i framtida, men eg skal avstå frå freistnaden. Eg har likevel ein kommentar når det gjeld småbåtregisteret. For Venstre er det gledeleg at ein endeleg klarer å avvikla dette småbåtregisteret, som etter vårt syn har lita meining. Og dei 80 millionane som ein har brukt til dette, er pengar som Venstre godt kunne ha tenkt seg å bruka til mange andre gode tiltak. Til slutt: Dei endringane som i dag blir vedtekne, vil etter Venstre sitt syn vera eit gode både for privatpersonar og for å tryggja arbeidsplassane.